- LUK
- <
- ⅩⅩⅢ
- >

ⅩⅩⅢ
Yéesu hátikin Pilaat
Ⅰ Ta nkapaye ta hísiyu Yéesu pákupaloo, ñíhampaatiin ña nkalito ti coonool, nkacoop Yéesu hátikin Pilaat, ati hikaw ha ati Judaay. Ⅱ Kapucol nkáyaañoo hinooku nkasok: “Ayíin aŋe nuutooke ti kanoŋan pakan unaa, naakitii cooy kúncoo ya eti amansa ya enfakat a ati Room,*23:2 Amansa ya enfakat a nasokee Sesaal. Ti oom caanak, amansa óo amansa enfakat ati Room nasokee Sesaal. apan naasokoolo nii akina ayem Eenucee ya ati Pútuun pa, amansa ya.”
Ⅲ Pilaat naacakan Yéesu: “Fo awe yem amansa ya ati Pusuwif pa?” Yéesu naañahanoo: “Awe soke ho.” Ⅳ Pilaat naasok ñíhampaatiin puwaaseena pa pakati Pútuun pa niŋ kayoŋ ka: “Inci cukut heewune áyiin aŋe kati áhinee kíiti.” Ⅴ Pale, nkaŋiino kapusok: “Ti pakalaŋanaloo naayem ti kanoŋan pakan paka. Galilee náacookii, náanapii ti mah ma miti Judaay púlooŋ, fiye ácoliyoo le.”
Yéesu hátikin Helot
Ⅵ Pilaat ápisi eehe naacakan: “Fo áyiin aŋe ati Galilee?” Ⅶ Ta náasiye ta nii Yéesu ti mah emma Helot naayekane ma náafulii, naasokii kacoopoo pateyoo, ti oom caanak Helot naayeno Jerusalem.
Ⅷ Helot ásiyaasi hiti Yéesu, náalafiyoo hicuku ta infiyye. Náayinan nii afaacukoo ti íhinu heecukantee. Fiye naacukoo, ínsuumoo meemak. Ⅸ Naacakanooloo meemak, pale Yéesu añahanutoo máati poonool. Ⅹ Ñíhampaatiin puwaaseena pa pakati Pútuun pa niŋ pikalaŋana hilim ha heesiiŋanee ha hiti Móyiis nkayeno toko nkanookoo niŋ sempe. Ⅺ Helot niŋ pusoocaali pa pakateyoo, nkápalahool Yéesu nkalenkenoo nkáwiiniyanoo. Nkásooloo hísool heewalla nkañahanoo pati Pilaat. Ⅻ Púcook puu, Pilaat niŋ Helot an niŋ akamooloo, pale hinoom eehuu nkáwiyool.
Ihínuyee kíiti ya eti Yéesu apite amukee
ⅩⅢ Fiye, Pilaat naayonkal nantoonool ñíhampaatiin puwaaseena pa pakati Pútuun pa, ñíhampaatiin ña niŋ pakan paka, ⅩⅣ naasokii: “Nícoopiyaam-coop áyiin aŋe innisok: 'Akina ayem ti kanoŋan pakan paka.' Nisincan, hátikin aluu inci incakanooloo ti eeha inninookoo ha, pale cukut heewune fanfaŋ kati áhinee kíiti. ⅩⅤ Háati Helot lompo acukut la naamuuyene, kamma náañahaniyoo unaa. Pánipani, áyiin aŋe áhinut waah ewwa efuuwun kati amukee. ⅩⅥ Ekina ewune, inci fáhin apisapee, nkatanoo.”
[ ⅩⅦ †23:17 An ámiit man Luk lompo akiice fiye: Fiye, awufaneewufan sempe siti kakatan oonool ti keecokee ka ti pahaaño pa piti Himuusu ha. Nisincan ti heekiice ha ti Mark 15:6.] ⅩⅧ Ti coonool kayoŋ ka púlooŋ nkíceekii: “Mukoo! Inkatan unii Palapas!” ⅩⅨ (Palapas akuleekul kamma naanoŋane pakan paka fo nkátaakoolane ñíhampaatiin saatee ya, naamuk an.) ⅩⅩ Fiye, Pilaat náalafi kakatan Yéesu, nene ákup niŋ kayoŋ ka. ⅩⅪ Pale kayoŋ ka nkutowo ti hiceeku meemak: “Pempeŋoo ti kuluwaa! Pempeŋoo ti kuluwaa!” ⅩⅫ Fiye, Pilaat naacakanii píhaaciyenu: “Weyme uwune? Eeheyme heenaput náahine? Inci cukut waah ewwa efuuwun kati amukee. Inci fáhin apisapee, nkatanoo.” ⅩⅩⅢ Pale nkutowo ti kaaceeceekool kupusok: “Pempeŋoo ti kuluwaa!” Ti pikelan, kilimii nkihaŋ sempe. ⅩⅩⅣ Fiye, Pilaat naacoon íhinu eeha nkasokoo ha. ⅩⅩⅤ Naakatan Palapas, aŋa nkasokoo ya akatan, eekulee ya kamma naanoŋane pakan paka fo nkátaakoolane ñíhampaatiin saatee ya, naamuk an. Pale naawufan Yéesu pusoocaali pa kápihinoo samat nii fa Pusuwif pa nkálafiye fa.
Kaapempeŋee ka kiti Yéesu ti kuluwaa
ⅩⅩⅥ Ta nkayeniye ta hicoopu Yéesu, nkapaakool niŋ áyiin ati Silen aŋa nkasok Simon, eeyeniye énakoonii ti saatee ya. Pusoocaali pa nkacokoo, nkatiyanoo kuluwaa ya apunow puson Yéesu. ⅩⅩⅦ Kayoŋ kenfakat nkiyeniyoo kanapan, pakaal pakati Jerusalem nkayeno pukooŋ niŋ esampoolo kiteyoo. ⅩⅩⅧ Yéesu náayesoonii lipa teyii naasokii: “Pakaal Jerusalem, timpi nikooŋ kutoom, nikooŋ kitaaluu niŋ kiti epuuk aluu! ⅩⅩⅨ Nisincan, caanak unca ti ékey ta efikasok ta: 'Kayihaa picaakonta pa, keetaapala kataak añii niŋ payenka taapala kácuuwan ka.' ⅩⅩⅩ Ti oom caanak,
'pakan paka efikasok pítintiŋ pa: "Nínowii toonii!"
niŋ mítintiŋ ma: "Níwufalool unii!"'✡23:30 Hoseya 10:8
ⅩⅩⅪ “Kaatuko niŋ káhinaa pínapaati fiye ti enuun ya eemaaña ya, puume eficuk ti enuun ya eesuuce ya?”
ⅩⅩⅫ Nkacoopool lompo pikanca pákasupak kati kamukee ti coonool niŋ Yéesu. ⅩⅩⅩⅢ Kapucol la nkasok la “Esent”, pusoocaali pa nkapempeŋ Yéesu ti kuluwaa ya. Nkapempeŋ toko lompo pikanca pákasupak, akee ti epeesoo yáali, akee ya epeesoo yaamay. ⅩⅩⅩⅣ Yéesu naasok: “Paapaa, ponketii kamma nkámiit eeha nkayem ti íhinu.” Pusoocaali pa nkañak kaakaaw kápipaacinool wañ wa uteyoo.
ⅩⅩⅩⅤ Kayoŋ ka nkiyeno toko kaasincan. Ñíhampaatiin Pusuwif pa nkayeniyoo káapalahool nkalenkenoo, nkasok: “Pakakee pakan naafakane, afakanoolo, iyyema akina ayem Eenucee ya ati Pútuun pa, eemamalee ya”. ⅩⅩⅩⅥ Pusoocaali pa lompo nkayeniyoo caalenken, nkalohoo nkawufanoo elaan eesipe. ⅩⅩⅩⅦ Nkasok: “Niŋ awe yem amansa ya ati Pusuwif pa, fakanoolo!” ⅩⅩⅩⅧ Patiila ti hikawoo intaak pakiical peesoke: “Aŋe ayem amansa ya ati Pusuwif pa.”
ⅩⅩⅩⅨ Akee ti pikanca pa eepempeŋee ya naateñaloo: “Fo aaneetaat Eenucee ya? Fakanoolo infakan lompo unii!” ⅩⅬ Pale akee ya naafet teyoo naasok: “Aafeyut fala Pútuun, awe páyemali ti ñíseeña ña ñoonool ña ñiti eket ya neyoo? ⅩⅬⅠ Anii, páhinal kíiti ya etaanii ecoonoolaa-coonool kamma immaayemaa ti cooy páhinal anii peenaput pa, pale áyiin aŋe áhinut waah weenaput.”
ⅩⅬⅡ Naasok: “Yéesu, náwuniyam naayeniyaa ti elemeyu ya etii.” ⅩⅬⅢ Yéesu naañahanoo: “Inci pusoki pánipani ya: Hinoom ha hiti fíyooy aafayeno niŋ inci alacana.”
Eket ya eti Yéesu
ⅩⅬⅣ Máamun caanak ca ti hikaw, énimaan neeyeno ti mah ma púlooŋ fo sitalaŋ síhaaciil, ⅩⅬⅤ caanak ca inciyolo. Kahuuy ka kenfakat ka keeyem ka páhantuwa ekumpaan ya enfakat ya eti Pútuun pa nkihaaco ti pututa. ⅩⅬⅥ Yéesu náaceekii niŋ kaawiiluyoo, naasok: “Paapaa! Ti sipeesi inci iyyenane yaanam!” Apipa hisoku hilim eehuu, naaket. ⅩⅬⅦ Ahámpaatiin asoocaali ya, apucuk eehuu náamul Pútuun pa, naasok: “Pánipani, áyiin aŋe eecoonoole!”
ⅩⅬⅧ Kayoŋ ka púlooŋ kéekeyii ka kaasincan kapucuk heetaakiye ha nkatiyo sipeesii, nkañoho niŋ esampoolo. ⅩⅬⅨ Yéesu pákawiyoo fiye púlooŋ niŋ pakaal paka kéenapoolii ka neyoo kápiliŋ Galilee nkasiiŋo pílaaŋ, nkayeno kaasincan heetaakiye ha.
Ehok ya eti Yéesu
Ⅼ-ⅬⅠ Intaako áyiin caacawoo Josef, ati saatee ya eti Pusuwif pa eyya nkasok ya Alimataay. Ayíin eenape, naacoonool, naayeno hítuulu ékey ya eti cáwii ca citi Pútuun pa. Naayeno akee ti ñíhampaatiin píhina kíiti ya pale asayanut eeha pákawiyoo nkacoke ha, nkáhin. ⅬⅡ Naakaay pati Pilaat naacakanoo ehunuŋ ya eti Yéesu. ⅬⅢ Púful toko náawananii ehunuŋ ya ti kuluwaa ya, naakuup yo niŋ kahuuy kiti ehok, naahok yo ti hiyaak heewakee ti énankiin la ammeya nii an ataapala ahokee. ⅬⅣ Iyyeno hinoom hiti kaamemanool, le niŋ hinoom ha hiti kayeno ka kiti Pusuwif pa éfihiyaañ.
ⅬⅤ Pakaal paka kéenapoolii ka niŋ Yéesu kápiliŋ Galilee nkanow ti Josef nkacuk hiyaak ha niŋ fa ehunuŋ ya neehintanee fa lupo. ⅬⅥ Púful toko nkañoho pati saatee ya, nkamemanool munucu niŋ man méesuume haaw miti kaamaamool ehunuŋ ya. Ti hinoom ha hiti kayeno ka, nkáyekunoolo samat nii hilim ha heesiiŋanee ha fa nihisoke fa.

- LUK
- <
- ⅩⅩⅢ
- >

*ⅩⅩⅢ:Ⅱ 23:2 Amansa ya enfakat a nasokee Sesaal. Ti oom caanak, amansa óo amansa enfakat ati Room nasokee Sesaal.

†ⅩⅩⅢ:ⅩⅦ 23:17 An ámiit man Luk lompo akiice fiye: Fiye, awufaneewufan sempe siti kakatan oonool ti keecokee ka ti pahaaño pa piti Himuusu ha. Nisincan ti heekiice ha ti Mark 15:6.

✡ⅩⅩⅢ:ⅩⅩⅩ 23:30 Hoseya 10:8

© 2018-2025 WBT